ΣΥΜΒΟΥΛΟΣ ΣΠΟΥΔΩΝ

Στην αρχή κάθε ακαδημαϊκής περιόδου ορίζεται για κάθε Α΄-ετή φοιτητή/τρια ο Σύμβουλος Σπουδών (ΣΣ) του, ο οποίος είναι ένα από τα μέλη ΔΕΠ του Τμήματος. Η κατανομή των φοιτητών/τριών στους ΣΣ γίνεται από τον Πρόεδρο του Τμήματος με ισοκατανομή στα μέλη ΔΕΠ του Τμήματος και επικυρώνεται από τη Συνέλευση του Τμήματος (ΣT). Αν κάποιος ΣΣ απουσιάσει με εκπαιδευτική άδεια, τότε με ευθύνη του ορίζεται αναπληρωτής του για τους φοιτητές/τριες που συμβουλεύει και για το διάστημα απουσίας του. Σε περίπτωση αποχώρησης διδάσκοντος από το Τμήμα, η κατανομή των φοιτητών/τριών του στους υπόλοιπους διδάσκοντες γίνεται με ευθύνη του Προέδρου του Τμήματος. Ο θεσμός του ΣΣ προβλέπεται από το άρθρο 35 του ν.4009/2017 (Α’ 195), εναρμονίζεται με τον Κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, και εποπτεύεται από τον Πρόεδρο του Τμήματος, τη ΣΤ και την Ομάδα Εσωτερικής Αξιολόγησης (ΟΜΕΑ) του Τμήματος.

Σε εξαιρετικές περιπτώσεις και εφόσον συντρέχουν σοβαροί λόγοι, ένας φοιτητής/τρια μπορεί να ζητήσει την αλλαγή του ΣΣ του. Φοιτητής/τρια που επιθυμεί κάτι τέτοιο πρέπει να κάνει αίτηση στη Γραμματεία του Τμήματος εξηγώντας τους λόγους. Η δυνατότητα ικανοποίησης του αιτήματος του φοιτητή/τριας θα εξεταστεί από τη ΣΤ στην πρώτη της συνεδρίαση μετά την κατάθεση της αίτησης. Σε κάθε περίπτωση, η απόφαση για αλλαγή ΣΣ απαιτεί πλειοψηφία 3/4 των μελών της ΣΤ.

Ο ΣΣ συμβουλεύει και υποστηρίζει τους πρωτοετείς φοιτητές/τριες µε σκοπό να διευκολυνθεί η μετάβαση από την δευτεροβάθμια στην τριτοβάθμια εκπαίδευση και καταβάλλει ιδιαίτερη υποστηρικτική φροντίδα στη συνέχεια για την επιτυχή περάτωση των σπουδών τους.

Οι φοιτητές/τήτριες επιθυμητό είναι να αισθάνονται ελεύθεροι να συζητούν με τον ΣΣ τους οποιοδήποτε θέμα της ακαδημαϊκής τους ζωής τους απασχολεί π.χ. προβλήματα με μαθήματα, εργαστήρια, υπολογιστικό κέντρο, βιβλιοθήκη, θέματα που αφορούν τον κανονισμό σπουδών, επιλογή μαθημάτων, ή ακόμη και προσωπικές δυσκολίες (οικογενειακά προβλήματα, προβλήματα υγείας), υπό την αυστηρή προϋπόθεση ότι αυτό επηρεάζει τις σπουδές τους. Ο ΣΣ υποχρεούται να προσπαθεί, όσο είναι δυνατόν, να δίνει ή να προτείνει λύσεις εντός των αρμοδιοτήτων του στα τυχόν προβλήματα που προκύπτουν. Σε καμιά περίπτωση δεν υποχρεούται όμως να εγγυάται εκ των προτέρων λύση για κάθε πρόβλημα. Για θέματα εκτός των αρμοδιοτήτων του ΣΣ, που δεν μπορούν να αντιμετωπιστούν σε συνεργασία με τον ΣΣ, ο κάθε φοιτητής/τρια μπορεί να απευθυνθεί στο Συμβουλευτικό Κέντρο Φοιτητών του Πανεπιστημίου Κρήτης. Παραπομπή θέματος στο Συμβουλευτικό Κέντρο Φοιτητών μπορεί να γίνει και από τον ΣΣ.

Ο Σύμβουλος Σπουδών συμπληρώνει το τυποποιημένο Ημερολόγιο Συνάντησης, που είναι εγκεκριμένο από τη ΣΤ, το οποίο καταθέτει στη Γραμματεία του Τμήματος αμέσως μετά την κάθε συνάντηση. Παράλληλα, η Γραμματεία του Τμήματος διατηρεί ηλεκτρονικό αρχείο με τις ημερομηνίες των συναντήσεων που έχει πραγματοποιήσει με τον ΣΣ ο κάθε φοιτητής/τρια. Πρόσβαση στα Ημερολόγια Συναντήσεων έχει ο Πρόεδρος του Τμήματος και ο Συντονιστής της ΟΜΕΑ ούτως ώστε να αξιολογείται η πορεία του θεσμού του ΣΣ και να εντοπίζονται τυχόν προβλήματα για τα οποία απαιτείται ή συνιστάται θεραπευτική παρέμβαση. Το Ημερολόγιο Συναντήσεων καταστρέφεται στο τέλος του 6ου έτους μετά το Ακαδημαϊκό έτος εισαγωγής. Η καταστροφή γίνεται με επίβλεψη και ευθύνη του Προέδρου του Τμήματος.

Οι Α΄-ετείς φοιτητές/τήτριες θα πρέπει να έχουν μία πρώτη συνάντηση (συνάντηση υποδοχής) με τον ΣΣ που θα ορισθεί μέσα στον πρώτο δίμηνο από την επίσημη έναρξη του χειμερινού εξαμήνου. Αυτή η πρώτη συνάντηση θα πρέπει να είναι ομαδική, ενώ οι επόμενες συναντήσεις να γίνονται σε ατομικό επίπεδο. Επόμενες συναντήσεις θα ορίζονται σε από κοινού συμφωνηθείσες ημερομηνίες. Το χρονικό διάστημα μεταξύ δύο διαδοχικών συναντήσεων δεν μπορεί να είναι μικρότερο του ενός (1) μήνα, εκτός εξαιρετικών περιπτώσεων. Η περιοδικότητα των συναντήσεων μεταξύ Α΄-ετών φοιτητών/τριών και ΣΣ συνιστάται να είναι μία φορά ανά δίμηνο. Σε εξαιρετικές περιπτώσεις μπορούν να συγκαλούνται έκτακτες συναντήσεις εφόσον αυτό κρίνεται αναγκαίο και από τα δύο μέρη, ή εφόσον το ζητήσει ο ΣΣ προκειμένου να συζητηθεί μείζον θέμα που αφορά τους φοιτητές/τήτριες. Ο ΣΣ ενός φοιτητή/τριας παραμένει ο ίδιος μέχρι την περάτωση των σπουδών του φοιτητή/τριας. Από το Γ΄ έτος σπουδών και μετά δεν θα υπάρχουν τακτικές συναντήσεις, αλλά συνιστάται να γίνεται τουλάχιστον μία συνάντηση ανά ακαδημαϊκό εξάμηνο. Οι συναντήσεις με τον ΣΣ από το Γ’ έτος σπουδών και μετά θα συνεχίσουν να γίνονται σε ατομικό επίπεδο και όχι ομαδικά.